ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο ενόψει της έκδοσης οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 94/55/ΕΚ για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων

1. ΙΣΤΟΡΙΚΟ

A. Στις 17 Μαΐου 1999, η Επιτροπή υπέβαλε στο Ευρωπαϊκό Κοινοβούλιο και στο Συμβούλιο πρόταση οδηγίας που τροποποιεί την οδηγία 94/55/ΕΚ για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων (COM(1999)158 τελικό - 1999/0083 (COD)) [1].

[1] ΕΕ C 171 της 18.06.1999, σ. 17.

B. Στις 22 Σεπτεμβρίου 1999 [2], η Οικονομική και Κοινωνική Επιτροπή διατύπωσε ευνοϊκή γνώμη. Στις 18 Ιανουαρίου 2000 [3], το Ευρωπαϊκό Κοινοβούλιο γνωμοδότησε για την πρόταση σε πρώτη ανάγνωση. Κατόπιν των τροπολογιών που υπέδειξε το Ευρωπαϊκό Κοινοβούλιο, η Επιτροπή υπέβαλε τροποποιημένη πρόταση στις 19 Απριλίου 2000 [4].

[2] ΕΕ C 329 της 17.11.1999, σ. 10.

[3] ΕΕ C ...

[4] ΕΕ C ...

Γ. Το Συμβούλιο καθόρισε κοινή θέση στις 26 Ιουνίου 2000.

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η οδηγία 94/55/ΕΚ του Συμβουλίου για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων τέθηκε σε ισχύ την 1η Ιανουαρίου 1997.

Η οδηγία αυτή προέβλεπε ορισμένες μεταβατικές διατάξεις οι οποίες ίσχυαν έως την 1η Ιανουαρίου 1999, ώστε να μπορέσει η Ευρωπαϊκή Επιτροπή Τυποποίησης (CEN) να ολοκληρώσει ορισμένες εργασίες τυποποίησης και να καταστεί δυνατή η τροποποίηση ορισμένων διατάξεων των παραρτημάτων της Ευρωπαϊκής Συμφωνίας για τις Διεθνείς Οδικές Μεταφορές Επικίνδυνων Εμπορευμάτων (ADR).

Επειδή οι εργασίες αυτές καθυστέρησαν, η προθεσμία που προβλέπεται στην οδηγία 94/55/ΕΚ δεν συμβαδίζει με την παρούσα κατάσταση, και, ως εκ τούτου, αναμένεται ότι θα υπάρξουν προβλήματα εφαρμογής βραχυπρόθεσμα.

Αυτά τα βραχυπρόθεσμα προβλήματα εφαρμογής είναι τα εξής:

1. Το πρώτο βραχυπρόθεσμο πρόβλημα αφορά το άρθρο 6 παράγραφος 4, σχετικά με τους περιέκτες μεταφοράς αερίων της κλάσης 2, καθώς και τις δεξαμενές. Η ισχύς της εν λόγω μεταβατικής διάταξης έληγε την 1η Ιανουαρίου 1999.

Λόγω της καθυστέρησης που σημειώνεται στις εργασίες τυποποίησης, στην έκδοση 1999 των παραρτημάτων της ADR θα περιληφθεί πολύ περιορισμένος αριθμός προτύπων.

Η έλλειψη προτύπων σε συνδυασμό με την αυστηρή εφαρμογή της προθεσμίας, συνεπάγεται υποχρέωση για τα κράτη μέλη των οποίων η εθνική νομοθεσία δεν είναι σύμφωνη με τα παραρτήματα της ADR, να θεσπίσουν νέα εθνική νομοθεσία και να την εφαρμόσουν από την 1η Ιανουαρίου 1999.

Στη συνέχεια και αφού τα πρότυπα περιληφθούν στα παραρτήματα της ADR (την 1η Ιανουαρίου 2001 για τους περισσότερους εξοπλισμούς), τα ίδια κράτη μέλη οφείλουν να τροποποιήσουν και πάλι την εθνική τους νομοθεσία.

2. Το δεύτερο βραχυπρόθεσμο πρόβλημα αφορά το άρθρο 5 παράγραφος 3 στοιχείο β) σχετικά με το κέντρο βάρους των βυτιοφόρων οχημάτων. Η εν λόγω μεταβατική διάταξη έληγε στις 31 Δεκεμβρίου 1998.

Παρά το γεγονός ότι συνεχίζονται οι εργασίες τροποποίησης των διατάξεων του παραρτήματος Β της ADR σχετικά με το κέντρο βάρους των βυτιοφόρων οχημάτων, οι συγκεκριμένες διατάξεις δεν θα περιληφθούν στην έκδοση του 1999 του παραρτήματος αυτού.

Για τις χώρες όπου ισχύει η εν λόγω μεταβατική διάταξη (Δανία, Νορβηγία), αυτό συνεπάγεται υποχρέωση τροποποίησης της εθνικής νομοθεσίας σύμφωνα με τις διατάξεις που ισχύουν σήμερα και εφαρμογής τους από την 1η Ιανουαρίου 1999.

Μετά την τροποποίηση αυτή θα ακολουθήσει νέα τροποποίηση, πιθανόν την 1η Ιανουαρίου 2001, σύμφωνα με τις διατάξεις των παραρτημάτων της ADR που θα αρχίσουν να ισχύουν την ημερομηνία αυτή.

3. Το τρίτο βραχυπρόθεσμο πρόβλημα αφορά την τελευταία παράγραφο του άρθρου 1, παράγραφος 2, στοιχείο γ), όπου προβλέπεται ότι πριν από τις 31 Δεκεμβρίου 1998 η Επιτροπή θα υποβάλει στο Συμβούλιο έκθεση, στην οποία θα αξιολογούνται τα θέματα ασφαλείας που καλύπτει το σημείο αυτό και θα προτείνεται αναλόγως παράταση ή κατάργηση του σημείου.

Δεδομένου ότι το πρότυπο της CEN σχετικά με τη διασφάλιση ποιότητας δεν έχει εκδοθεί και επομένως δεν χρησιμοποιείται ακόμη, η Επιτροπή δεν μπορεί να εκπονήσει προς το παρόν τη σχετική έκθεση.

Εκτός από αυτά τα βραχυπρόθεσμα προβλήματα εφαρμογής, η πρόταση της Επιτροπής αποσκοπεί στην εξασφάλιση συνοχής μεταξύ των παραπομπών σε διατάξεις των παραρτημάτων και του περιεχομένου των συγκεκριμένων παραρτημάτων. Δεδομένου ότι τα παραρτήματα αυτά τροποποιήθηκαν το 1997 και το 1999, η συνοχή αυτή δεν εξασφαλίζεται πλέον.

Τέλος, ο τελευταίος στόχος της παρούσας πρότασης είναι η τροποποίηση ορισμένων διατάξεων του άρθρου 6 - Παρεκκλίσεις, για να διευκρινισθούν καλύτερα ορισμένες παρεκκλίσεις, η μακροπρόθεσμη αντιμετώπισή τους καθώς και η διαδικασία αποδοχής τους.

3. ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις

Σε σχέση με την πρόταση της Επιτροπής, οι κυριότερες τροποποιήσεις της κοινής θέσης αφορούν τις προθεσμίες που είχαν προβλεφθεί για ορισμένες μεταβατικές διατάξεις καθώς και τη θέσπιση περιορισμένου χρονικού περιθωρίου προκειμένου να ζητηθούν παρεκκλίσεις για τη μεταφορά μικρών ποσοτήτων ή για τις μεταφορές τοπικού χαρακτήρα. Οι υπόλοιπες τροποποιήσεις ενσωματώνουν το σύνολο των τροπολογιών του Ευρωπαϊκού Κοινοβουλίου.

3.2 Τροπολογίες που υπέδειξε το Ευρωπαϊκό Κοινοβούλιο

3.2.1 Τροπολογίες που έγιναν δεκτές από την Επιτροπή και ενσωματώθηκαν στην κοινή θέση

- Η τροπολογία αριθ. 1 του Ευρωπαϊκού Κοινοβουλίου σχετικά με την προσθήκη νέας αιτιολογικής σκέψης ενσωματώνεται στην ένατη αιτιολογική σκέψη.

- Η τροπολογία αριθ. 2 που αφορά την προσθήκη νέου σημείου στο άρθρο 5 παράγραφος 3 της οδηγίας 94/55/ΕΚ ενσωματώνεται στο άρθρο 1 παράγραφος 2.

- Η τροπολογία αριθ. 3 σχετικά με την τροποποίηση του άρθρου 6 παράγραφος 3 της οδηγίας 94/55/ΕΚ ενσωματώνεται στο άρθρο 1 παράγραφος 3 στοιχείο α).

- Η τροπολογία αριθ. 4 που αφορά την τροποποίηση του άρθρου 9 της οδηγίας 94/55/ΕΚ ενσωματώνεται στο άρθρο 1 παράγραφος 5.

3.2.2 Τροπολογίες που έγιναν δεκτές από την Επιτροπή αλλά δεν ενσωματώθηκαν στην κοινή θέση

Καμία τροπολογία του Ευρωπαϊκού Κοινοβουλίου δεν ανήκει σ'αυτήν την περίπτωση. Όλες οι τροπολογίες του Ευρωπαϊκού Κοινοβουλίου έγιναν δεκτές από την Επιτροπή και ενσωματώθηκαν στην κοινή θέση.

3.3 Σε σχέση με την τροποποιημένη πρόταση της Επιτροπής, η κοινή θέση επέφερε τις ακόλουθες σημαντικές τροποποιήσεις (οι παραπομπές εντός παρενθέσεως αναφέρονται στις διατάξεις της κοινής θέσης)

- Η προθεσμία που προβλέπεται για τη μεταβατική διάταξη του άρθρου 5 παράγραφος 3 στοιχείο β) της οδηγίας 94/55/ΕΚ η οποία αφορά το κέντρο βάρους των βυτιοφόρων οχημάτων μετατίθεται στις 30 Ιουνίου 2005 για τα βυτιοφόρα οχήματα που δεν καλύπτονται ακόμη από την ειδική διάταξη του σημείου 3 του παραρτήματος Γ (άρθρο 1 παράγραφος 2 στοιχείο β), πρώτο εδάφιο).

- Η προθεσμία για τη μεταβατική διάταξη του άρθρου 6 παράγραφος 6 της οδηγίας 94/55/ΕΚ που εφαρμόζεται στις πλαστικές συσκευασίες μετατίθεται στις 30 Ιουνίου 2001 για τις συσκευασίες που δεν υπερβαίνουν τα 20 λίτρα (άρθρο 1 παράγραφος 3 στοιχείο γ)).

- Οι αιτήσεις για παρεκκλίσεις δυνάμει του άρθρου 6 παράγραφος 9 της οδηγίας 94/55/ΕΚ οι οποίες αφορούν τη μεταφορά μικρών ποσοτήτων ή μεταφορές τοπικού χαρακτήρα μπορούν να υποβάλλονται εντός περιορισμένου χρονικού διαστήματος (άρθρο 1 παράγραφος 3 στοιχείο δ)).

3.4 Διαδικασία επιτροπών

Συμβαδίζοντας με την τροπολογία αριθ. 4 του Ευρωπαϊκού Κοινοβουλίου, η κοινή θέση τροποποιεί το άρθρο 9 της οδηγίας 94/55/ΕΚ ώστε να εξασφαλισθεί η συνοχή της οδηγίας αυτής με την απόφαση 1999/468/ΕΚ [5] περί επιτροπών.

[5] ΕΕ L 184 της 17.7.1999, σ. 23.

3.5 Συμπέρασμα

Η κοινή θέση που καθορίστηκε από το Συμβούλιο περιλαμβάνει το σύνολο των τροπολογιών του Ευρωπαϊκού Κοινοβουλίου. Οι άλλες τροποποιήσεις που επιφέρει η κοινή θέση συμβαδίζουν με τους στόχους της πρότασης της Επιτροπής (εδάφια 1 και 3 του σημείου 3.3.). Όσον αφορά τη νέα παρέκκλιση για τις μικρές πλαστικές συσκευασίες (εδάφιο 2 του σημείου 3.3), η Επιτροπή την κρίνει αποδεκτή δεδομένου ότι, στην πράξη, οι εν λόγω συσκευασίες χρησιμοποιούνται για διανομή στον τελικό καταναλωτή. Δεν παρεμποδίζει επομένως τις ενδοκοινοτικές συναλλαγές.

Ως εκ τούτου, η Επιτροπή διατυπώνει θετική γνώμη για το σύνολο της κοινής θέσης.